Hveranden dansker stirrer på andres mobilskærme

Toget, metroen og bussen er blevet steder, hvor dit privatliv hurtigt kan ryge på udstilling. En ny undersøgelse viser, at danskerne er nordboerne med de mest nysgerrige blikke, når det gælder andres mobilskærme, og knap hver tredje indrømmer ligefrem, at de kigger med af ren nysgerrighed.

Det giver en ret enkel konklusion: Trækker du mobilen op i offentlig transport, er der en reel risiko for, at andre følger mere med, end du tror.

Undersøgelsen peger på, at det især er i offentlig transport, problemet med såkaldt “Shoulder Surfing” opstår. Her sidder folk tæt, keder sig og har let adgang til skærmen på sædet ved siden af. Resultatet er, at mange danskere enten ved et uheld eller helt bevidst får indblik i fremmedes private indhold.

Og det er ikke bare uskyldige overskrifter eller en vejrudsigt, folk får øje på. Det handler om personlige billeder, sociale medier, videoopkald, online shopping, datingapps og i nogle tilfælde også bankoplysninger. Mere end hver tredje dansker siger, at de har set personligt indhold på en fremmeds telefon i offentligheden, og næsten lige så mange erkender, at de har set noget, de egentlig ikke burde have set.

Det gør historien mere alvorlig end bare lidt nysgerrighed i toget. For når private beskeder, billeder og økonomiske oplysninger kan aflæses af fremmede, er det ikke bare pinligt. Det er også et reelt privatlivsproblem.

Vi ved godt, det sker …

Samtidig viser tallene, at danskerne godt ved, at det sker. Over halvdelen siger, at de selv har mærket andres blikke på deres skærm, når de bruger mobilen ude blandt andre. Alligevel er det de færreste, der siger fra. Mange vælger i stedet bare at lægge mobilen væk.

Det siger noget om, hvor normalt Shoulder Surfing er blevet. Vi opfører os stadig, som om telefonen er et privat rum, selv når vi sidder skulder ved skulder med fremmede.

Kigger du også med på sidemandens skærm i bussen eller toget?

NaturligvisForsøger at lade væreNej, aldrig Stem

Samsung bruger undersøgelsen til at sætte fokus på privatliv i forbindelse med lanceringen af Galaxy S26 Ultra, der får et indbygget skærmfilter. Men budskabet rækker bredere end én enkelt mobil. For pointen er relevant for alle, der læser beskeder, åbner netbank eller swiper rundt på datingsider i det offentlige rum.

– Jeg ville ønske, at flere forstod, at sikkerhed og beskyttelse af privatliv også handler om, at vi bliver bedre til at beskytte vores data på vores mobile skærme og ikke kun, når vi taler om professionel hacking, siger Søren Rinnov Østergaard, landechef i Samsung Danmark.

Han peger samtidig på, at problemet er langt mere almindeligt, end mange tror.

– Shoulder surfing sker overalt i det offentlige rum. Når man keder sig i toget, i flyet eller elevatoren har de fleste prøvet at lade blikket falde på skærmen på sidemandens mobiltelefon, og nogle gange ser man sms-beskeder og fotos, der er private og måske endda intime. Det skal danskerne tage mere alvorligt, og vi skal som producenter udvikle nye teknologier, der gør det nemmere for brugerne at passe på deres data på mobilen, siger han.

Det mest interessante er måske paradokset i tallene. Danskerne er bekymrede for deres digitale privatliv, men mange glemmer, hvor let det er at lække personlige oplysninger helt uden hacking, kodeordstyveri eller avancerede angreb. Nogle gange er det nok, at en fremmed i metroen bare kigger med.

Så næste gang du tjekker kontoen, læser en privat besked eller åbner en datingapp på vej gennem byen, er det værd at huske, at skærmen måske ikke kun er din egen.

For i Danmark er mobilen tilsyneladende blevet noget, andre også føler, de må kigge på.

Hveranden dansker stirrer på andres mobilskærme